### NN 109/2025 (6.8.2025.), Statut političke stranke Alternativa za Hrvatsku

Alternativa za Hrvatsku

1571

Na temelju članka 6. Ustava Republike Hrvatske (»Narodne novine« broj 56/90, 135/97, 8/98, 113/00, 124/00, 28/01, 41/01, 55/01, 76/10, 85/10, 05/14) i članka 10. Zakona o političkim strankama (»Narodne novine« broj 76/93, 111/96, 164/98, 36/01, 28/06) Sabor stranke Alternativa za Hrvatsku, održan 15. lipnja 2025. godine donosi

STATUT

TEMELJNE ODREDBE

Članak 1.

Alternativa za Hrvatsku (u daljnjem tekstu: Stranka) utemeljena je na slobodnoj volji svojih članova, djeluje na demokratskim načelima, u skladu s Ustavom i propisima Republike Hrvatske.

Ovim statutom Stranke (u daljnjem tekstu: Statut) uređuju se: naziv i sjedište Stranke, znak Stranke, predstavljanje i zastupanje Stranke, ciljevi i način djelovanja, odredbe o članstvu, oblici organiziranja, upravna tijela (način njihovog izbora i opoziva, trajanje mandata te načinu odlučivanja), sredstva za rad, mogućnosti prestanka Stranke te postupak s imovinom u slučaju njenog prestanka.

Članak 2.

Riječi i pojmovi koji imaju rodno značenje u ovom Statutu odnose se jednako na muški i ženski rod, bez obzira jesu li korišteni u muškom ili ženskom rodu.

Članak 3.

Puni naziv stranke glasi: Alternativa za Hrvatsku.

Skraćeni naziv stranke glasi: AzH.

Sjedište stranke je u Zagrebu, a o adresi Stranke odluku donosi Predsjednik.

Članak 4.

Stranka ima znak u obliku kruga plave boje s upisanim skraćenim nazivom stranke bijele boje u središtu kruga gdje većinski dio slova H izlazi izvan površine kruga i obojan je u istu plavu boju kruga. Heksadekadska vrijednost plave boje je 0098ff.

Stranka ima pečat, čiji izgled određuje Predsjedništvo svojom odlukom.

Članak 5.

Cilj političkog djelovanja Stranke je izgradnja i očuvanje pravde, zakonitosti i mira, te borba protiv korupcije kroz zaštitu i promicanje pojedinačnih i kolektivnih prava i interesa. Time se vrednuju i njeguju ravnopravnost, rad, poduzetništvo, znanje, inovacije, optimizam, povjerenje i solidarnost. To su temeljna načela moderne socijalne države 21. stoljeća, koja uvažava iskustva prošlih vremena, stvara uspješno društvo i postavlja nove temelje za izgradnju stabilne budućnosti.

Stranka se zalaže za politički sustav koji jamči napredak društva u cjelini, temeljen na vrijednostima zajamčenim Ustavom Republike Hrvatske i zakonima. Njezini ciljevi usmjereni su na izgradnju prosperitetnog društva, a ostvaruju se kroz tri ključna područja: borbu protiv korupcije, razvojne politike i transparentnost.

Stranka će ostvarivati svoje ciljeve, u skladu s odlukama svojih članova, izlaskom na lokalne, nacionalne i europske izbore te sudjelovanjem u drugim demokratskim procesima i političkim aktivnostima.

Stranka djeluje prema programu koji donosi Predsjedništvo ili Sabor.

Članak 6.

Stranku zastupa i predstavlja Predsjednik stranke.

Predsjednik stranke može ovlastiti druge osobe da u određenim pitanjima zastupaju i predstavljaju Stranku.

Članak 7.

Rad Stranke temelji se na transparentnosti, a u radu njezinih stručnih tijela mogu sudjelovati i osobe koje nisu članovi. Stranka može surađivati s pojedincima, grupacijama i udrugama koji podupiru njezine ciljeve, dok središnja tijela, prema potrebi, mogu odlukom ograničiti pristup javnosti.

ČLANSTVO

Članak 8.

Svaki punoljetni, poslovno sposobni državljanin Republike Hrvatske može postati članom Stranke ukoliko prihvaća njene ciljeve i način djelovanja.

Osoba koja je prethodno bila član Stranke i želi se ponovno učlaniti može to ponovno postati samo uz pristanak Predsjedništva.

Članak 9.

Prilikom pristupanja Stranci, osoba ispunjava elektronički pristupni obrazac putem internetske stranice koji sadrži najmanje sljedeće podatke: ime i prezime, adresu, datum rođenja, broj mobilnog telefona, adresu elektroničke pošte s dozvolom za komunikaciju te izjavu o prihvaćanju ciljeva, načina djelovanja i statuta Stranke. Slanjem obrasca osoba podnosi zahtjev za učlanjenje u Stranku.

Na temelju potpuno i ispravno ispunjenog elektroničkog pristupnog obrasca donosi se odluka o učlanjenju kojom se učlanjenje dopušta ili ne dopušta.

Odluku o učlanjenju donosi Predsjedništvo u roku od devedeset dana od dana podnošenja zahtjeva. Odluka o učlanjenju koje donosi Predsjedništvo je konačna.

Izgled pristupnog obrasca utvrđuje Predsjednik.

Članak 10.

Stranka vodi registar članova u kojem su upisani svi članovi Stranke (u daljnjem tekstu: Registar članova). U Registar članova unose se podaci iz pristupnog obrasca i drugi podaci koji su potrebni za vođenje Registra.

O vođenju Registra članova brine Tajništvo.

Članak 11.

Član ima dužnost sudjelovati u radu stranke, promicati vrijednosti i program Stranke, plaćati članarinu, birati i biti biran u tijela Stranke, biti kandidat Stranke na izborima, obavijestiti Stranku o svakoj promjeni svog statusa koja može biti bitna za članstvo u Stranci.

Član Stranke koji je izabran u predstavničko tijelo, izabran ili imenovan kao kandidat Stranke, ima dužnost pomagati u provedbi izbornih i političkih aktivnosti Stranke.

Osoba pravomoćno osuđena za kazneno djelo gospodarskog kriminala, korupcije, kaznenih djela protiv časti i ugleda ili kaznenih djela protiv spolne slobode ne može biti kandidat za tijela Stranke niti kandidat Stranke na izborima.

O kandidaturi osobe osuđene za počinjeno kazneno djelo kazne drugačije od prethodnog stavka posebnom odlukom odlučuje Predsjedništvo.

Članak 12.

Član je dužan redovito plaćati članarinu.

Članovi stranke su oslobođeni plaćanja članarine do odluke o iznosu članarine.

Iznos članarine propisuje Predsjedništvo svojom odlukom. Iznos članarine propisan odlukom može biti različit s obzirom na različit status člana, primjerice, ukoliko je član student.

Član može biti izuzet od obveze plaćanja članarine uz posebno odobrenje Predsjednika stranke.

Član koji u razdoblju od godine dana neredovito ili uopće ne plaća članarinu postaje podržavatelj stranke i gubi pravo sudjelovanja u unutarstranačkim izborima. Neredovito plaćanje podrazumijeva da član nije podmirio članarinu u tri ili više mjeseca unutar prethodnih godinu dana.

Predsjedništvo može isključiti članove koji ne plaćaju redovito.

Članak 13.

Članstvo u Stranci prestaje smrću, istupanjem iz članstva, isključenjem iz članstva, gubitkom hrvatskog državljanstva i na drugi način propisan ovim Statutom.

Članak 14.

Član može biti isključen ako njegovo djelovanje nije u skladu s ciljevima, programom ili načinom rada propisanim Statutom, kao i bez posebnog obrazloženja. Odluku o isključenju donosi Predsjedništvo, a isključeni član nema pravo na žalbu.

Odluka o isključenju ne mora sadržavati obrazloženje te se dostavlja članu putem elektroničke pošte.

SREDIŠNJA TIJELA

Članak 15.

Središnja tijela Stranke su: Predsjedništvo i Predsjednik. Uz njih djeluju Tajništvo i druga pomoćna tijela koja može osnovati Predsjedništvo svojom odlukom.

Dok Glavni tajnik ili članovi Tajništva nisu imenovani ili su odsutni, Predsjedništvo preuzima njihove nadležnosti i obavlja njihove zadatke.

Predsjedništvo može svojom odlukom osnovati tijela za političko djelovanje.

Članak 16.

Sabor je najviši organ stranke. Odluke Sabora obvezuju sva druga tijela stranke.

Sabor donosi statut i program stranke te njihove izmjene na prijedlog Predsjedništva, bira Predsjednika i potpredsjednike, raspravlja i odlučuje o izvješću o radu Stranke te odlučuje o prestanku postojanja Stranke.

Sabor donosi odluku o izmjenama Statuta ili Programa dvotrećinskom većinom svih prisutnih članova Sabora. Odluka Sabora o usvajanju izmjena Statuta ili Programa je konačna.

Izmjene stupaju na snagu odmah po donošenju, osim ako Predsjedništvo ne odredi drugačiji datum stupanja na snagu. Izmijenjeni Statut ili Program mora biti objavljen na službenoj stranici Stranke što prije nakon donošenja odluke.

Svaki član središnjeg tijela može biti opozvan dvotrećinskom većinom Sabora. Stupanjem na snagu odluke o opozivu Predsjednika, raspisuju se izbori za novog Predsjednika Stranke.

Članak 17.

Sabor se održava najmanje jednom u četiri godine, ali predsjedništvo može donijeti odluku o produljenju.

Predsjedništvo saziva Sabor svojom odlukom. Odlukom o sazivanju Sabora propisuje se način izbora njenih članova, mjesto i vrijeme njenog održavanja.

Članak 18.

Sabor čine svi redovni članovi stranke.

Članak 19.

Sabor pravovaljano odlučuje ukoliko je, u trenutku glasovanja o svakoj pojedinoj točki, prisutno više od polovice ukupnog broja članova Sabora, a odlučuje većinom danih glasova, osim u slučajevima propisanim ovim Statutom. Ako o istoj točki postoji više prijedloga, usvaja se onaj prijedlog koji dobije najviše glasova.

Članak 20.

Predsjedništvo Stranke je izvršno tijelo Stranke.

Predsjedništvo provodi odluke Sabora, odlučuje o političkim aktivnostima i stavovima, predlaže sklapanje predizbornih i postizbornih koalicija, saziva Sabor, utvrđuje smjernice raspolaganja materijalnom imovinom stranke i donosi druge odluke u skladu sa Statutom.

Predsjedništvo čine Predsjednik Stranke i najviše dva potpredsjednika. Članovi Predsjedništva su ovlašteni pravno predstavljati i zastupati stranku. Predsjednik stranke saziva Predsjedništvo i predlaže dnevni red.

Predsjedništvo može sazvati Sabor korespondentnim putem.

Predsjedništvo tumači statut.

Glavni tajnik Stranke priprema rad Predsjedništva i dužan je sudjelovati na sjednicama Predsjedništva, ali nema pravo glasa.

Odlukom Predsjednika određuje se koji od potpredsjednika ga zamjenjuje u slučaju odsutnosti.

Predsjedništvo može pravovaljano odlučivati kada je prisutna većina članova, a odlučuje većinom danih glasova, osim kad ovim Statutom nije određeno drugačije.

Članak 21.

Predsjedništvo svojom odlukom, na prijedlog Predsjednika, može osnivati savjetodavna, radna ili druga tijela ili imenovati osobe na određene novostvorene funkcije unutar stranke.

Članak 22.

Predsjednik stranke središnji je organ Stranke.

Predsjednik predstavlja i zastupa Stranku u njenim poslovima, provodi odluke središnjih tijela, Predsjednik je na čelu Predsjedništva, brine da Stranka djeluje u skladu sa Statutom, imenuje Glavnog tajnika Stranke, saziva sjednice Sabora, saziva sjednice Predsjedništva i predlaže dnevni red, predlaže Predsjedništvu kandidate za predsjedničke izbore, parlamentarne izbore, lokalne izbore i izbore za Europski parlament, obavlja i druge poslove koji ovim Statutom nisu povjereni nekog drugom tijelu.

Izbori za Predsjednika provode se na Saboru stranke. Mandat predsjednika traje četiri godine.

Članak 23.

Glavni tajnik Stranke vodi poslovanje stranke, organizira i koordinira rad središnjih tijela Stranke, brine za tehničko izvršavanje odluka središnjih tijela Stranke, koordinira komunikaciju s medijima i vodi druge poslove određene ovim Statutom ili odlukom Predsjedništva.

Glavnog tajnika svojom odlukom imenuje i razrješava Predsjednik. Mandat Glavnog tajnika traje četiri godine.

Glavni tajnik je na čelu Tajništva Stranke.

Glavni tajnik brine o obavljanju poslova iz djelokruga Predsjednika, materijalnom i financijskom poslovanju stranke u skladu sa zakonskim propisima, izradi i pravodobnom podnošenju svih potrebnih dokumenata za rad stranke nadležnim državnim tijelima te o vođenju arhive stranke.

Za svoj rad Glavni tajnik odgovara Predsjedništvu.

ORGANIZACIJSKI OBLICI STRANKE

Članak 24.

Stranka može osnivati ogranke. Regionalni ogranci formiraju se za područje jedne ili više županija, dok se mjesni ogranci mogu osnovati za područje jedne ili više općina ili gradova.

Predsjedništvo propisuje Pravilnik za uvjete, način osnivanjanja i rada ogranaka.

Zahtjev za osnivanje ogranka podnosi se Predsjedništvu stranke, koje donosi konačnu odluku.

FINANCIJSKO POSLOVANJE STRANKE

Članak 25.

Stranka djeluje kao neprofitna organizacija te sva prikupljena sredstva koristi isključivo za ostvarenje ciljeva utvrđenih Statutom i programskim dokumentima.

Financijska sredstva za rad stranka osigurava putem članarina, donacija fizičkih i pravnih osoba, sredstava iz državnog i lokalnih proračuna te drugih izvora u skladu s važećim zakonima koji reguliraju financiranje političkih stranaka.

Članovi i donatori koji financijski podupiru stranku ne stječu nikakva posebna prava na temelju svojih donacija.

OSTALE ODREDBE

Članak 26.

Statut je najviši akt Stranke i sve odluke i drugi doneseni akti i poduzete radnje moraju biti u skladu sa Statutom. Predsjedništvo je ovlašteno donositi opće i pojedinačne odluke i akte kojima se provode odredbe Statuta, osim ako Statutom nadležnost za donošenje određenih akata nije dodijeljena drugom tijelu.

Članak 27.

Stranka može prestati postojati odlukom Sabora donesenom dvotrećinskom većinom.

Odlukom o prestanku odlučit će se o imovini Stranke, a ako neka imovina ne bude obuhvaćena Odlukom o prestanku, prenijet će se u vlasništvo Crvenog križa.

Zagreb, 15. lipnja 2025.

Predsjednik
 Ivan Vrabac, v. r.